3. การประกอบธุรกิจของแต่ละสายผลิตภัณฑ์

3.1 ลักษณะของบริการ

(1) โรงพยาบาลสมิติเวช สุขุมวิท

  เป็นโรงพยาบาลขนาด 275 เตียง ในเนื้อที่ 10-1-29 ไร่ ตั้งอยู่ที่ 133 สุขุมวิท 49
  แขวงคลองตันเหนือ เขตวัฒนา กรุงเทพมหานคร
  ให้บริการด้านการรักษาพยาบาลทางการแพทย์ครบทุกสาขาโดยคณะแพทย์ผู้เชี่ยวชาญ
  พร้อมทั้งอุปกรณ์การรักษาที่ทันสมัย ครบวงจร ให้บริการทั้งผู้ป่วยนอกผู้ป่วยใน
  และแผนกฉุกเฉินโดยมีบริการรถ Ambulance ตลอด 24 ชั่วโมง สรุปได้ดังนี้

  ด้านผู้ป่วยนอก ให้บริการตรวจรักษาผู้ป่วยนอก แผนกอายุรกรรม ศัลยกรรม
  ตรวจรักษาโรคทั่วไปทุกสาขาพร้อมด้วยศูนย์รักษาบำบัดโรคเฉพาะทางต่างๆ เช่น สถาบันหัวใจ
  สถาบันโรคตับและทางเดินอาหาร ซึ่งได้รับการรับรองให้เป็นสถาบันปลูกถ่ายตับ สถาบันกุมารเวช
  ให้บริการในแต่ละสาขาย่อยแก่ผู้ป่วยเด็ก ศูนย์สุขภาพสตรี ให้บริการและรับปรึกษาด้านสูติ-นรีเวช
  ซึ่งโรงพยาบาลได้ผ่านการรับรองเป็น “โรงพยาบาลสายสัมพันธ์แม่-ลูก”
  โดยกระทรวงสาธารณสุข องค์กรยูนิเซฟ และองค์การอนามัยโลก สถาบันสุขภาพผิวพรรณ
  บริการด้านความงาม ศูนย์เลสิกและโรคตา แผนกไตและคลินิกโรคไต เป็นต้น

  ด้านผู้ป่วยใน สำหรับผู้ป่วยที่ต้องเข้าพักรักษาตัวในโรงพยาบาล ประกอบด้วยหอผู้ป่วย
  อายุรกรรมและ
  ศัลยกรรมทั่วไป 5 หอ หอผู้ป่วยเด็ก 1 หอ หอผู้ป่วยสูติ-นรีเวช 1 หอ หอผู้ป่วยทารกแรกเกิด
  1 หอ และหอผู้ป่วยหนัก (ICU) 3 หอ

  ด้านการแพทย์ มีแพทย์ผู้เชี่ยวชาญครบทุกสาขา โดยแบ่งเป็น แพทย์ประจำ และแพทย์ที่ปรึกษา
  รวม 529 ท่าน

  (2) โรงพยาบาลสมิติเวช ศรีนครินทร์

  เป็นโรงพยาบาลขนาด 400 เตียง ในเนื้อที่ 43–0-24.3 ไร่ อาคารสูง 18 ชั้น
  พร้อมที่จอดรถชั้นใต้ดินอีก 500 คัน ตั้งอยู่ที่ 488 ถนนศรีนครินทร์ แขวงสวนหลวง เขตสวนหลวง
  กรุงเทพมหานคร มีเส้นทางสัญจรที่เชื่อมต่อกับถนนหลักหลายสาย ทั้งถนนพระราม 9 ตัดใหม่
  ถนนรามคำแหง ถนนศรีนครินทร์ และทางด่วนพิเศษ (Motor Way) ให้บริการผู้ป่วยนอก
  ผู้ป่วยใน และแผนกฉุกเฉินโดยมีบริการรถ Ambulance ตลอด 24 ชั่วโมง สรุปได้ดังนี้

  ด้านผู้ป่วยนอก ให้บริการตรวจรักษาได้ครบทุกสาขาแพทย์ มีห้องตรวจที่ทันสมัย มีคลินิกพิเศษต่างๆ
  เช่น คลินิกเบาหวาน
  ศูนย์มะเร็งที่พร้อมด้วยเครื่องตรวจวินิจฉัยและบำบัดโรคที่ได้มาตรฐานทัดเทียมกับต่างประเทศ
  ศูนย์ปลูกถ่ายอวัยวะไตที่ได้มาตรฐาน ศูนย์โรคภูมิแพ้ ศูนย์การได้ยิน และศูนย์กุมารเวช
  ซึ่งได้ขยายขอบเขตเป็นโรงพยาบาลเด็ก สมิติเวช ศรีนครินทร์
  ให้เป็นสถาบันดูแลสุขภาพของเด็กแบบครบวงจรซึ่งให้บริการคลินิกรักษาโรคเฉพาะทางสำหรับเด็กเช่น
  ศูนย์เด็กพิเศษ ศูนย์ธาลัสซีเมียและโลหิตวิทยาในเด็ก ศูนย์การเจริญเติบโตและเบาหวานในเด็ก
  คลินิกโรคหัวใจ บริการปลูกถ่ายไขกระดูกที่ได้มาตรฐานและอื่นๆ เป็นต้น
  รวมถึงด้านการพัฒนาการของเด็กทุกระยะจนเติบใหญ่

  ด้านผู้ป่วยใน มีหอผู้ป่วยในที่สามารถรองรับได้ถึง 400 ห้อง โดยในระยะแรกได้เปิดบริการเพียง
  100 ห้องก่อน

  ด้านการแพทย์ โรงพยาบาลมีแพทย์ผู้เชี่ยวชาญครบทุกสาขา โดยแบ่งเป็น แพทย์ประจำ
  และแพทย์ที่ปรึกษา รวม 452 ท่าน

2.  การตลาดและภาวะการแข่งขัน

  โรงพยาบาลสมิติเวช
  ให้บริการทางการแพทย์ด้วยมาตรฐานสากลและเทคโนโลยีที่ทันสมัยครอบคลุมตั้งแต่ทารกแรกคลอด
  เด็ก วัยรุ่น จนถึงผู้สูงอายุ
  โรงพยาบาลมีแพทย์ผู้เชี่ยวชาญในสถาบันและศูนย์พิเศษเฉพาะทางต่างๆ อาทิ สถาบันหัวใจ
  สถาบันตับและทางเดินอาหาร ศูนย์สุขภาพสตรี ศูนย์ส่งเสริมสุขภาพ
  และสถาบันผิวพรรณและความงาม ได้รับการยกย่องจาก UNICEF และ WHO
  ให้เป็นโรงพยาบาลส่งเสริมสายสัมพันธ์แม่ลูก โรงพยาบาลฯ
  ได้ตระหนักในคุณค่าแห่งการดูแลลูกค้าโดยยึดหลักการดูแลเสมือนลูกค้าเป็นบุคคลในครอบครัวเดียวกัน
  นอกจากนี้ โรงพยาบาลฯ
  ยังเน้นการศึกษาและวิจัยทางการแพทย์เพื่อส่งเสริมการพัฒนาในวิชาชีพแพทย์และบุคลากรทางการแพทย์
  จากผลการดำเนินงานเกือบ 3 ทศวรรษ เป็นสิ่งยืนยันว่า โรงพยาบาลสมิติเวช
  เป็นที่ยอมรับของสังคมและชุมชนอย่างต่อเนื่อง

(1) ภาวะการแข่งขันโดยรวม

ปัจจุบันการแข่งขันในด้านการตลาดโรงพยาบาลเพิ่มสูงขึ้นอย่างมีนัยสำคัญ เนื่องจากปัจจัยต่างๆ อาทิ ต้นทุนการรักษาและบริการเพิ่มสูงขึ้น การตรวจวินิจฉัยเพื่อหาสาเหตุของโรคด้วยเทคโนโลยีนำสมัย มีผลให้ค่าใช้จ่ายสูงขึ้นตาม โรงพยาบาลต่างๆ พยายามสร้างภาพลักษณ์ความเป็นผู้เชี่ยวชาญในสาขาต่างๆ มากขึ้น เนื่องจาก ผู้ป่วยต้องการพบแพทย์เฉพาะทาง และยินดีที่จะจ่ายค่ารักษาที่สูงขึ้น ขณะเดียวกันก็มีความคาดหวังในผลการรักษาที่สูงตามด้วย โรงพยาบาลระดับบนจึงพยายามที่จะรักษาฐานลูกค้ากลุ่มบนไว้ โรงพยาบาลต่างพยายามพัฒนาตนเองทั้งในส่วนบริการผู้ป่วยนอกและบริการผู้ป่วยในให้เกิดความจูงใจต่อลูกค้า จะเห็นว่าแม้แต่ในห้องพักผู้ป่วยยังให้บริการในระดับใกล้เคียงกับโรงแรมห้าดาว นอกจากนี้การแข่งขันในส่วนผู้ป่วยที่มีประกันสุขภาพต่างก็ทวีความรุนแรงขึ้น เนื่องจากตลาดประกันสุขภาพเติบโตขึ้นอย่างเห็นได้ชัด และเป็นส่วนธุรกิจที่มีส่วนแบ่งทางการตลาดใหญ่ขึ้นทุกปี

อุปทาน (supply) ในการบริการทางการแพทย์โดยเฉพาะอย่างยิ่งโรงพยาบาลเอกชน ดูเหมือนจะเกินความต้องการ หากทว่ายังมีปัจจัยเสริมให้ธุรกิจโรงพยาบาลเอกชนขยายตัวอย่างต่อเนื่อง อาทิเช่น ลักษณะประชากรเปลี่ยนแปลงไป กลุ่มผู้สูงอายุมีจำนวนเพิ่มมากขึ้น ครอบครัวมีลักษณะเล็กลง ลูกค้ามีการศึกษาและมีฐานะการเงินที่มั่นคงขึ้น ทำให้มีความต้องการบริการทางด้านการแพทย์และสาธารณสุขที่แตกต่างตามสถานภาพทางการเงินของครอบครัวที่เปลี่ยนไป นอกจากนี้ภาวะดอกเบี้ยที่ลดตัวลง ทำให้ผู้บริหารธุรกิจโรงพยาบาลขยายธุรกิจเพื่อสร้างมูลค่าเพิ่มมากกว่าดอกเบี้ยเงินฝากในปัจจุบัน

(2) กลุ่มเป้าหมาย

  โรงพยาบาลสมิติเวช ได้รับความไว้วางใจจากผู้ใช้บริการอย่างต่อเนื่อง กลุ่มลูกค้าของบริษัทฯ
  ส่วนใหญ่เป็นคนที่รักและห่วงใยสุขภาพตนเอง ที่มีฐานะปานกลางจนถึงสูง
  เป็นผู้ที่พักอาศัยและทำงานในกรุงเทพฯ โดยเฉพาะแถบสุขุมวิท และด้านตะวันออกของกรุงเทพฯ
  และยังครอบคลุมถึงภาคตะวันออกของประเทศไทย เช่น จังหวัดสมุทรปราการ ชลบุรี
  ฉะเชิงเทรา จันทบุรี ระยอง และจากการพัฒนาโครงข่ายการจราจรของระบบทางหลวง เช่น
  ถนนมอเตอร์เวย์ กรุงเทพฯ-ชลบุรี และวงแหวนรอบนอก
  ทำให้โรงพยาบาลมีคนไข้มาจากจังหวัดอื่น ๆ เช่นนนทบุรี ปทุมธานี นครราชสีมา เป็นต้น
  นอกจากกลุ่มลูกค้าในประเทศแล้ว บริษัทฯ ยังมีลูกค้าชาวต่างประเทศที่อาศัยอยู่ในประเทศไทย
  และที่อาศัยอยู่ในต่างประเทศได้แก่ ชาวญี่ปุ่น เกาหลี อเมริกัน ยุโรป อินเดีย เนปาล กัมพูชา
  ภูฐาน เป็นต้น

ผู้มาใช้บริการของบริษัทฯ อาจจำแนกได้เป็นประเภทต่าง ๆ ดังนี้

-   ประชาชนทั่วไปที่มาใช้บริการด้วยตนเอง

-   กลุ่มผู้ใช้บริการในรูปของบริษัทหรือองค์กรที่มีสัญญากับบริษัทฯในการให้บริการตรวจสุขภาพหรือมีประกันสุขภาพให้แก่พนักงานขององค์กร

-   กลุ่มลูกค้าชาวต่างประเทศที่พำนักอยู่ในประเทศไทย

-   กลุ่มลูกค้าที่อาศัยอยู่ในต่างประเทศ

-   กลุ่มลูกค้าบริษัทประกันชีวิตและสุขภาพ

-   ผู้ป่วยที่ได้รับคำแนะนำของแพทย์จากสถานพยาบาลอื่นให้มาบำบัดรักษาโรคเฉพาะทาง
    (Referral Patient)

  (3) นโยบายด้านการตลาด

  นับตั้งแต่ปี 2547 เป็นต้นมา เป็นช่วงเวลาที่บริษัทฯ
  ได้เข้าสู่กระบวนการปรับตัวในเชิงธุรกิจเป็นอย่างมาก นโยบายด้านการตลาด
  รวมถึงกลยุทธ์ทางการตลาดได้มีการพัฒนามาเป็นลำดับ โดยเน้นการบริการทางการแพทย์
  และพยาบาลที่เป็นเลิศ อันเป็นหนึ่งในวิสัยทัศน์ของบริษัทฯ ดั้งนั้น
  นโยบายด้านการตลาดจึงเป็นกลไกสำคัญในการนำมาซึ่งลูกค้าใหม่ และรักษาฐานลูกค้าเก่า
  ดังต่อไปนี้

-   รักษาความเป็นผู้นำด้านการแพทย์ และเทคโนโลยีที่เกี่ยวข้องทางด้านการแพทย์

-   สร้างพันธมิตรทางธุรกิจเพื่อเสริมสร้างความเข้มแข็งในการบริการทางการแพทย์

-   ให้ความชัดเจนด้านค่ารักษาพยาบาลแก่ลูกค้า
    เพื่อให้เกิดความเข้าใจที่ถูกต้องต่อค่าใช้จ่ายที่เกิดขึ้น ซึ่งรวมถึงค่าใช้จ่ายด้านการแพทย์
    การพยาบาล เภสัชกรรมและบริการอื่นๆ

-   พัฒนาระบบคุณภาพในการบริการ
    เพื่อสร้างความสัมพันธ์ที่ดีเสมือนหนึ่งลูกค้าคือบุคคลในครอบครัวหรือญาติสนิทและเพื่อให้ลูกค้าเกิดความพึงพอใจสูงสุด

-   พัฒนาการตลาดที่เข้าถึงลูกค้า
    และลูกค้าสามารถติดต่อเข้าถึงโรงพยาบาลอย่างรวดเร็วโดยไม่จำกัดเฉพาะในชุมชนใกล้เคียงหรือในประเทศ

-   พัฒนาการตลาดต่างประเทศอย่างต่อเนื่องให้สอดรับนโยบาย Medical Hub of Asia

-   ร่วมรับผิดชอบและเป็นส่วนหนึ่งของชุมชนและสังคมโดยรวม (Corporate Social
    Responsibility)

3.3 การจัดหาผลิตภัณฑ์หรือบริการ

  (1) กำลังการผลิต

+---------------------------------------+---------+---------+---------+
| กำลังการผลิต                            | 2548    | 2547    | 2546    |
+---------------------------------------+---------+---------+---------+
| กำลังให้การบริการเต็มที่                    |         |         |         |
+---------------------------------------+---------+---------+---------+
| ผู้ป่วยใน (จำนวนเตียง/วัน)                 | 675     | 675     | 675     |
+---------------------------------------+---------+---------+---------+
| ผู้ป่วยนอก (จำนวนราย)                    | 1,      | 1,      | 1,      |
|                                       | 095,000 | 095,000 | 095,000 |
+---------------------------------------+---------+---------+---------+
| กำลังการให้บริการที่มีอยู่                    |         |         |         |
+---------------------------------------+---------+---------+---------+
| ผู้ป่วยใน (จำนวนเตียง/วัน)                 | 244     | 244     | 244     |
+---------------------------------------+---------+---------+---------+
| ผู้ป่วยนอก (จำนวนราย)                    | 637,750 | 638,750 | 638,750 |
+---------------------------------------+---------+---------+---------+
| ปริมาณการให้บริการจริง                    |         |         |         |
+---------------------------------------+---------+---------+---------+
| ผู้ป่วยใน (จำนวนเตียง/วัน)                 | 166     | 157     | 160     |
+---------------------------------------+---------+---------+---------+
| ผู้ป่วยนอก (จำนวนราย)                    | 626,142 | 566,547 | 493,020 |
+---------------------------------------+---------+---------+---------+
| การใช้กำลังกา                           |         |         |         |
| รให้บริการเปรียบเทียบกับกำลังการให้บริการเต็มที่ |         |         |         |
+---------------------------------------+---------+---------+---------+
| ผู้ป่วยใน (%)                            | 25      | 23      | 24      |
+---------------------------------------+---------+---------+---------+
| ผู้ป่วยนอก (%)                           | 57      | 52      | 45      |
+---------------------------------------+---------+---------+---------+
| การใช้กำลังกา                           |         |         |         |
| รให้บริการเปรียบเทียบกับกำลังการให้บริการที่มีอยู่ |         |         |         |
+---------------------------------------+---------+---------+---------+
| ผู้ป่วยใน (%)                            | 68      | 64      | 66      |
+---------------------------------------+---------+---------+---------+
| ผู้ป่วยนอก (%)                           | 98      | 89      | 77      |
+---------------------------------------+---------+---------+---------+
| อัตราการเพิ่ม (ลด) ของปริมาณการให้บริการจริง |         |         |         |
+---------------------------------------+---------+---------+---------+
| ผู้ป่วยใน (%)                            | 6       | (2)     | 3       |
+---------------------------------------+---------+---------+---------+
| ผู้ป่วยนอก (%)                           | 11      | 15      | 7       |
+---------------------------------------+---------+---------+---------+

(2) การจัดหาผลิตภัณฑ์เพื่อบริการ

 องค์ประกอบที่สำคัญในการให้บริการของบริษัทฯ สรุปได้ดังนี้

1.  คณะแพทย์ผู้เชี่ยวชาญที่ให้ความไว้วางใจในการปฏิบัติหน้าที่และร่วมมือกับบริษัทฯ

2.  บุคลากรทุกแผนก ซึ่งเป็นกำลังสำคัญในการสนับสนุนให้การบริการดำเนินไปอย่างมีประสิทธิภาพ

3.  อุปกรณ์การแพทย์ อุปกรณ์สำนักงาน และระบบ Office Automation ที่ทันสมัย
    รวมทั้งระบบเทคโนโลยีสารสนเทศที่มีประสิทธิภาพ

4.  สถานที่ประกอบการที่เพียงพอและทันสมัย

5.  ยาและเวชภัณฑ์ ซึ่งบริษัทฯ สั่งซื้อจากบริษัทผู้แทนจำหน่ายยา Original เป็นส่วนใหญ่
    และบางส่วนผลิตในประเทศ

(3) ผู้จัดจำหน่ายผลิตภัณฑ์

ปัจจุบัน บริษัทฯ จัดซื้ออุปกรณ์การแพทย์ ยา และเวชภัณฑ์จากบริษัทผู้แทนจำหน่ายในประเทศ
โดยไม่มีสัญญาจัดจำหน่ายที่มีนัยสำคัญ หรือผูกขาดกับผู้จัดจำหน่ายรายหนึ่งรายใด
สำหรับผู้จัดจำหน่ายที่มียอดจัดซื้อมากกว่าร้อยละ 10 ของยอดจัดซื้อ ณ วันที่ 31 ธันวาคม 2548
ได้แก่

-   Zuellig Pharma Co., Ltd. จำนวน 34.78%

-   Diethelm Co., Ltd. จำนวน 28.03%

(4) กระบวนการกำจัดวัตถุดิบเหลือใช้

วัตถุดิบเหลือใช้ในกิจการที่อาจส่งผลกระทบต่อสิ่งแวดล้อม ซึ่งบริษัทฯ
มีมาตรการป้องกันเพื่อลดผลกระทบสรุปได้ดังนี้

(4.1) มลพิษจากวัตถุสิ่งของ

เกิดจากวัสดุเหลือใช้และขยะมูลฝอย เช่น ผ้า พลาสติก เศษอาหาร โลหะ เศษกระดาษ
อาจก่อแก๊สเสียส่งกลิ่นเหม็น และการแพร่ขยายของเชื้อโรค บริษัทฯ
ได้รวบรวมจัดเก็บตามขั้นตอนดังนี้

-   วัสดุ อุปกรณ์ที่เป็นกล่องกระดาษ ขวดพลาสติก ทำการคัดแยกไว้เพื่อรอจำหน่าย

-   วัสดุ อุปกรณ์ เศษวัสดุต่างๆ ทำการแยกไว้ เพื่อรอกรุงเทพมหานคร
    มาจัดเก็บหรือจัดจ้างผู้อื่นมาขนไปทำลาย ให้ถูกต้องตามวิธีการ

-   ขยะมูลฝอยใส่ถุงพลาสติกสีดำมัดปากถุงอย่างดี
    แล้วรวบรวมจัดเรียงใส่ถังคอนเทนเนอร์ของกทม. เพื่อมานำไปกำจัดอีกครั้งหนึ่ง

-   ขยะติดเชื้อได้แยกไว้ต่างหาก ไม่รวมกับขยะธรรมดา โดยจัดเก็บใส่ถุงพลาสติกสีแดง
    ซึ่งพิมพ์ข้างถุงว่า “อันตรายห้ามนำไปใช้อย่างอื่นๆ ถุงขยะติดเชื้อโรงพยาบาล”
    พร้อมกับมัดปากถุงอย่างแน่นหนา บรรจุลงกล่องพิมพ์ข้อความบนกล่องกำกับไว้ด้วยว่า
    “ขยะติดเชื้อ” พร้อมกับปิดเทปกาว แล้วจึงนำไปเรียงไว้ที่ห้องเก็บขยะติดเชื้อ
    ซึ่งเจ้าหน้าที่ของบริษัทกรุงเทพธนาคม จำกัด จะมาจัดเก็บไปกำจัดให้ถูกต้องอีกครั้งหนึ่ง

-   ขยะที่เป็นเศษอาหาร จัดเก็บใส่ภาชนะเป็นถัง จะมีผู้มารับไปกำจัดให้ทุกวัน

    2.  มลพิษทางน้ำ

เกิดจากการชำระล้างและระบายของเสียทิ้ง เช่น การชำระล้างภายในห้องน้ำ การขับถ่ายของ
เสียทิ้ง การล้างวัสดุอุปกรณ์ต่างๆ อาจก่อให้เกิดการหมักหมม ขังเน่าเป็นก๊าซเสีย
และการแพร่ขยายของเชื้อโรคทางน้ำ ซึ่งบริษัทฯได้ติดตั้งระบบบำบัดน้ำเสียต่างๆ
ให้ได้ค่าตามมาตรฐานของกรมวิทยาศาสตร์ เพื่อลดมลพิษทางน้ำก่อนปล่อยลงท่อเทศบาล

3.  มลพิษทางอากาศและเสียง

เกิดจากเครื่องจักรกลต่างๆ เช่น Chiller, Generator และ Motor Pump ที่อยู่ในห้อง
Machine Room ก่อนที่ช่างจะเข้าปฏิบัติงานในห้องดังกล่าวทุกครั้ง จะต้องใส่ Ear Plug
ที่ติดตั้งอยู่หน้าห้อง ซึ่งจะป้องกันเสียงได้ระดับหนึ่ง
รวมทั้งเสียงที่เกิดจากเครื่องยนต์ของยานพาหนะชนิดต่างๆ เช่น รถยนต์ จักรยานยนต์
โดยการขับเคลื่อน เผาไหม้ ก่อให้เกิดเขม่า ฝุ่นละออง และก๊าซบางส่วนผสมในอากาศ
และเสียงรบกวน ซึ่งบริษัทฯ ได้ติดตั้งและจัดให้มีอุปกรณ์ เครื่องมือ เครื่องจักรสำหรับควบคุม กำจัด
และขจัดมลพิษตามที่หน่วยงานควบคุมมลพิษกำหนด

(4.4) มาตรการป้องกันอื่นๆ

-   บริษัทฯ ได้จัดจ้างบริษัทที่มีความชำนาญเฉพาะทางเข้ามาตรวจสอบ ควบคุม แก้ไข
    เปลี่ยนแปลง ปรับปรุง หรือซ่อมแซม เพื่อให้เกิดผลกระทบต่อสิ่งแวดล้อมน้อยที่สุด
    ตามที่กำหนดในพระราชบัญญัติ “ส่งเสริมและรักษาสิ่งแวดล้อมแห่งชาติ”
    นอกเหนือจากการควบคุมดูแล บำรุงรักษาอย่างสม่ำเสมอ โดยเจ้าหน้าที่ของบริษัทฯ

-   จัดหรือส่งฝึกอบรมเจ้าหน้าที่ผู้เกี่ยวข้องให้มีความรู้
    ความเข้าใจในเรื่องผลกระทบต่อสิ่งแวดล้อม ตลอดจนวิธีปฏิบัติ ควบคุม ป้องกันอย่างถูกต้อง

-   รณรงค์ให้เจ้าหน้าที่จัดทำกิจกรรม 5 ส.

-   บำรุงรักษาเครื่องมือ อุปกรณ์ต่างๆ ให้อยู่ในสภาพแวดล้อมพร้อมใช้งาน ตลอดเวลา

-   เข้าร่วมโครงการเพื่อประหยัดพลังงานของชาติ
    ตามแผนอนุรักษ์พลังงานในอาคารควบคุมของการพัฒนาและส่งเสริมพลังงานในปี 2540

    4.  งานที่ยังไม่ส่งมอบ

-ไม่มี-